C 342/82
SL
Uradni list Evropske unije
6.9.2022
sreda 16. februarja 2022
7.
meni, da so bili za strukturiranje procesa in stabilizacijo njegovega učinka v Uniji ključni hitro in odločno določanje prednostnih nalog v okviru izstopa Združenega kraljestva iz Unije ter zlasti varstvo pravic milijonov državljanov EU v Združenem kraljestvu in državljanov Združenega kraljestva v EU, na katere je vplival izstop Združenega kraljestva, posebne okoliščine, s katerimi se sooča otok Irska, in enotna finančna poravnava; vendar meni, da bi morala biti pogajanja bolj jasna glede reševanja sporov, ki bi lahko nastali zaradi izvrševanja sporazuma o izstopu, zlasti v zvezi z vlogo Sodišča Evropske unije;
8.
meni, da sta bila jasna razdelitev nalog med institucijami ter vključujoč in pregleden pristop brez primere Komisije in njenega glavnega pogajalca bistvena za ohranjanje doslednosti in enotnosti v EU, spodbujanje prednostnih nalog in interesov EU v pogajanjih ter ohranjanje celovitosti pravnega reda v Uniji;
9. izreka pohvalo glavnim institucionalnim akterjem, ki so obvarovali enotnost med 27 državami članicami, pa tudi znotraj institucij Unije in med njimi, ki so spoštovale naravo izstopa kot procesa Unije;
10.
meni, da so se interesi Unije zaščitili s pomočjo strateške organizacije in pogojevanja med različnimi fazami postopka; opozarja zlasti na zaporedje pogajanj, ki so se začela s sporazumom o ureditvi izstopa, nato pa so obravnavala ureditev prehodnega obdobja, sklenjena pa so bila s sporazumom o splošnem dogovoru o novem in tesnem partnerstvu med EU in Združenim kraljestvom na podlagi znatnega napredka pri pogajanjih o pravicah državljanov, vprašanju Irske in Severne Irske, finančni poravnavi ter upravičenem in smiselnem izvajanju podaljšanja obdobja iz člena 50(3) PEU;
11. ceni, da je bilo v pogajanjih z Združenim kraljestvom prednostno obravnavano vprašanje pravic državljanov, ki je in bo še naprej zelo zaskrbljujoče, in da je bil dogovor o tem poglavju ureditve izstopa sprejet precej zgodaj v pogajanjih, saj je prvotna različica osnutka sporazuma o izstopu z dne 19. marca 2018 vsebovala popolnoma dogovorjeni drugi del o pravicah državljanov, vključno z neposrednim učinkom teh določb, in o pristojnosti Sodišča Evropske unije za ustrezne določbe o pravicah državljanov;
12. poudarja, da je Unija že na začetku postopka jasno opredelila, da so posebne okoliščine irskega otoka in potreba po zaščiti velikonočnega sporazuma ter blažitvi učinkov izstopa Združenega kraljestva na Irsko vprašanja, ki zadevajo EU kot celoto;
13.
meni, da je bilo časovno omejeno prehodno obdobje z nadaljnjo uporabo veljavnih regulativnih, proračunskih, nadzornih, pravosodnih in izvršilnih instrumentov in struktur EU po izstopu v interesu obeh strani ter je olajšalo pogajanja o prihodnjih odnosih in prehod na prihodnjo ureditev;
14. želi spomniti, da je okvir prihodnjih odnosov med EU in Združenim kraljestvom določen v politični izjavi, ki je priložena sporazumu o izstopu in vsebuje jasne določbe o sodelovanju na področjih zunanje politike, varnosti in obrambe, ki sta jih določili obe strani;
15. obžaluje, da ima Združeno kraljestvo zaradi pravno nezavezujoče narave politične izjave pravno podlago za to, da ne sodeluje pri najpomembnejših delih njene vsebine, zlasti tistih, ki se nanašajo na zunanjo in varnostno politiko in ki zato niso bili del pogajanj;
Država članica, ki izstopa
16.
kljub temu meni, da je proces izstopa Združenega kraljestva zaznamovala dolgotrajna negotovost od začetka do konca pogajanj, kar se je med drugim odražalo v časovnem zamiku med referendumom in uradnim obvestilom o izstopu v skladu s členom 50 PEU; meni, da je ta negotovost vplivala na državljane in gospodarske subjekte, zlasti tiste na irskem otoku; meni, da je zastrašujoča možnost izstopa brez dogovora ogrozila možnost urejenega izstopa;